P6_TA(2005)0178

Sudanin tilanne

Euroopan parlamentin päätöslauselma Sudanista

Euroopan parlamentti, joka

- ottaa huomioon kaikki YK:n turvallisuusneuvoston asiaan liittyvät päätöslauselmat, mukaan lukien Sudanin tilanteesta annetun päätöslauselman 1593 (2005) sekä päätöslauselman 1564 (2004), jonka mukaisesti kansainvälinen selvitysryhmä laati 25. tammikuuta 2005 YK:n pääsihteerille raportin Darfurista,

- ottaa huomioon Darfuria koskevan toimintasuunnitelman, josta YK ja Sudanin hallitus sopivat 5. elokuuta 2004,

- ottaa huomioon Sudanin hallituksen ja Sudanin kansan vapautusliikkeen/armeijan SPLM/A:n 9. tammikuuta 2005 Nairobissa allekirjoittaman kattavan rauhansopimuksen,

- ottaa huomioon 16. syyskuuta 2004 antamansa päätöslauselman Sudanin humanitaarisesta tilanteesta [1] sekä AKT:n ja EU:n yhteisen parlamentaarisen edustajakokouksen 21. huhtikuuta 2005 antaman päätöslauselman ACP-EU 3777/05 Sudanin tilanteesta,

- ottaa huomioon Yhdistyneiden Kansakuntien 26. huhtikuuta 2005 julkistaman raportin Sudanin tilanteesta,

- ottaa huomioon työjärjestyksen 108 artiklan 5 kohdan,

A. toteaa, että kattavassa rauhansopimuksessa määrätään erillisten aseellisten joukkojen muodostamisesta, johon liittyy hallituksen joukkojen 91000 sotilaan vetäytyminen etelästä kahdessa ja puolessa vuodessa ja Sudanin kansan vapautusarmeijan vetäytyminen pohjoisesta kahdeksassa kuukaudessa, öljyvarojen tasapuolinen jako sekä vaalien järjestäminen kolmen vuoden kuluttua,

B. ottaa huomioon YK:n turvallisuusneuvoston päätöslauselmassaan 1593 ( 2005) ilmoittaman päätöksen siirtää Darfurissa heinäkuusta 2002 alkaen vallitsevan tilanteen käsittely Kansainvälisen rikostuomioistuimen syyttäjän vastuulle,

C. katsoo, että Naivashan rauhansopimuksen allekirjoittamista 31. joulukuuta 2004 on pidettävä myönteisenä seikkana, mutta ottaa huomioon, että molemminpuolinen väkivalta jatkuu Darfurissa ja että Sudanin hallitus rikkoo edelleen tulitaukosopimusta ilmaiskuilla ja se ei ole hajottanut Janjaweed-joukkoja eikä ole saattanut vastuullisia oikeuden eteen; panee huolestuneena merkille sen, että kapinallisten ase-leporikkomukset ovat yleistyneet dramaattisesti viime aikoina,

D. ottaa huomioon, että YK:n kansainvälinen selvitysryhmä totesi antamassaan raportissa, että Darfurissa oli tehty sotarikoksia, jotka eivät vakavuudessaan ja hirvittävyydessään jää jälkeen kansanmurhasta, ja mielivaltaisia iskuja mukaan luettuina siviilien surmaaminen, kiduttaminen ja sieppaaminen, kylien tuhoaminen, raiskaaminen ja muut sukupuolisen väkivallan muodot; ryhmä teki sen johtopäätöksen, että (kyseisistä) rikkomuksista mahdollisesti vastuussa oleviksi todetut henkilöt olivat yksittäisiä syyllisiä, joiden joukossa on Sudanin hallituksen edustajia, puolisotilaallisten joukkojen ja kapinallisryhmien edustajia sekä eräitä omaan lukuunsa toimivia vieraan maan armeijan upseereita,

E. ottaa huomioon, että kansainvälisen selvitysryhmän johtopäätöksen mukaan Sudanin oikeusjärjestelmä ei pysty eikä halua puuttua Darfurin tilanteeseen,

F. ottaa huomioon Naivashan rauhansopimuksen allekirjoittamisen johtaneen siihen, että komissio lupasi Sudanin saavan uudelleen käyttöönsä Euroopan kehitysrahaston myöntämän 450 miljoonan euron tuen ja että aluksi toimitettiin 50 miljoonan euron verran humanitaarista apua, joka jaettiin maan pohjois- ja eteläosan välillä,

G. ottaa huomioon, että Afrikan unioni on tähän saakka toiminut hyvin myönteisessä roolissa ehkäisemisessä, aselevon valvonnassa ja aseleporikkomusten ilmoittamisessa, ja että Afrikan unioni yrittää saada Darfurin rauhanneuvottelut uudelleen käyntiin ja että virallisia neuvotteluita on määrä jatkaa toukokuun 2005 lopussa,

H. ottaa huomioon, että eräiden arvioiden mukaan Darfurissa kuolleiden lukumäärä nousee 300000:een [2] ja että 10000 ihmistä [3] kuolee joka kuukausi väkivallan seurausten johdosta, aliravitsemus ja taudit mukaan luettuna; ottaa huomioon, että Darfurissa on edelleen 1,65 miljoonaa kotiseudultaan siirtymään joutunutta ihmistä [4] ja että osa heistä on pakotettu palaamaan koteihinsa;

I. huomauttaa, että Sudanin eri aseellisten joukkojen entisten sotilaiden yhteiskuntaan sulauttaminen on keskeinen ongelma ja että siviilien sekä kaikkien virallisten ja puolivirallisten puolisotilaallisten joukkojen aseista riisuminen on järjestyksen, turvallisuuden, vapauden ja vakauden kannalta tärkeämpää kuin mikään muu,

J. ottaa huomioon, että lähestyvä sadekausi saattaa pahentaa tilannetta, jolloin mahdollisesti 3,5—4 miljoonaa ihmistä tarvitsee elintarvike- ja lääketieteellistä apua; ottaa huomioon, että Maailman elintarvikeohjelmalla ei vieläkään ole riittävästi varoja maan sisällä siirtymään joutuneiden henkilöiden ruokkimiseksi asianmukaisesti ja että 11. huhtikuuta 2005 mennessä tarvittavasta summasta oli saatu kokoon vasta noin 20 prosenttia,

K. ottaa huomioon, että tohtori Mudawi Ibrahim Adam, hänen kollegansa Jasir Salim ja autonkuljettaja Abdulla Taha pidätettiin 8. toukokuuta 2005 tunteja ennen kuin tohtori Adamin oli määrä matkustaa Irlantiin vastaanottamaan "Front Line Human Rights Defender" -palkinto presidentti McAleeselta;

1. pitää erittäin myönteisenä, että Sudanin hallitus ja Sudanin kansan vapautusliike/armeija allekirjoittivat Nairobissa 9. tammikuuta 2005 kattavan rauhansopimuksen, joka merkitsi 21 vuotta jatkuneen sisällissodan loppumista ja joka oli tärkeä askel rauhan saamiseksi eteläiseen Sudaniin ja osaltaan auttaa rauhan aikaansaamista Darfurissa;

2. kehottaa painokkaasti kaikkia osapuolia panemaan viipymättä täytäntöön rauhansopimuksen ja sen pöytäkirjat, joissa sovitaan muun muassa vallan ja omaisuuden jakamisesta; kehottaa Sudanin hallitusta ja Sudanin kansan vapautusliikettä käyttämään kattavan rauhansopimuksen mukaisen voimavarojen jaon perusteella saamiaan öljytuloja kehitystarkoituksiin, jotta Sudanin kansa ymmärtäisi rauhan mukanaan tuomat edut;

3. kehottaa rauhansopimuksen osapuolia ottamaan kaikki poliittiset ja kansalaisyhteiskunnan toimijat mukaan uuden perustuslain laadintaan, jotta demokratiakehitykselle voidaan taata legitiimiys ja laaja poliittinen ja kansan tuki;

4. pitää naisten osallistumista ja syrjimättömyyttä päätöksenteossa — sekä lainsäädäntä- että täytäntöön-panovaiheissa — välttämättöminä hyvälle hallinnolle;

5. vaatii, että Sudanin jälleenrakennusprosessissa on kiinnitettävä erityistä huomiota kokoontumis- ja ilmaisunvapauteen ja riippumattomien tiedotusvälineiden olemassaoloon demokraattisen moniarvoisuuden takaajina;

6. korostaa, että kattava rauhansopimus voi tukea kestävää rauhaa ja vakautta koko Sudanin alueella ja pyrkimyksiä Darfurin tilanteen korjaamiseksi, mutta on samalla syvästi huolissaan, että kasvava turvattomuus ja väkivalta sekä vaikeudet löytää rauhanomainen ratkaisu Darfurin kriisiin voivat mahdollisesti vaarantaa koko rauhanprosessin;

7. pitää myönteisenä YK:n turvallisuusneuvoston päätöstä perustaa UNMIS-operaatio (United Nations Mission in the Sudan), johon osallistuu 10000 henkilöä, jotka ovat vastuussa taistelijoiden aseistariisunnasta, sovittelusta, oikeusvaltion periaatteiden ja ihmisoikeuksien noudattamisen seurannasta, miinanraivauksesta ja vaalien valvonnasta, minkä lisäksi he osallistuvat maan kunnostus- ja kehittämisprosessiin, ja antaa tunnustusta UNMIS-operaation osallistuville maille;

8. on tyytyväinen Afrikan unionin päätökseen lisätä rauhanturvajoukkojaan Darfurissa noin 7700 sotilaaseen;

9. pitää myönteisenä YK:n turvallisuusneuvoston päätöstä siirtää Darfurin tilanteen seuraaminen Kansainvälisen rikostuomioistuimen vastuulle; pitää myös myönteisenä, että Kofi Annan luovutti 5. huhtikuuta 2005 51:n sotarikoksista epäillyn henkilön nimet pääsyyttäjälle; kehottaa Sudanin hallitusta ja kiistan kaikkia muita osapuolia tekemään kaikkensa tuomioistuimen kanssa tehtävän täysipainoisen yhteistyön hyväksi;

10. arvostelee voimakkaasti Sudanin hallitusta siitä, että se kutsuu YK:n päätöslauselmaa 1593 (2005) epäoikeudenmukaiseksi, sekä kapinallisjohtajia siitä, että ne eivät tue Kansainvälistä rikostuomioistuinta riittävästi;

11. vaatii näin ollen kaikkia osapuolia tukemaan Kansainvälistä rikostuomioistuinta ainoana vaihtoehtona Darfurissa vallitsevan rankaisemattomuuden käytännön lopettamiseksi; on vakaasti sitä mieltä, että päätöslauselman noudattaminen antaa lisäpontta Darfurin rauhanprosessille ja tukee koko Sudanin kehitystä;

12. tukee voimakkaasti turvallisuusneuvoston Kansainväliselle rikostuomioistuimelle osoittamaa vetoomusta tukea kansainvälisiä yhteistyöponnisteluja, joilla pyritään edistämään oikeusvaltiota, suojelemaan ihmisoikeuksia ja torjumaan rankaisemattomuutta Darfurissa;

13. tuomitsee Sudanin hallituksen siksi, että se on vastuussa tiettyjen yhteisöjen ja alueiden vuosikymmeniä jatkuneesta poliittisesta syrjinnästä, mikä on voimistanut Darfurin konfliktia;

14. tuomitsee Darfurissa jatkuvat väkivaltaisuudet, terrorin ja lukuisat raiskaukset, mukaan lukien kansalaisjärjestöjen työntekijöiden sieppaukset, sekä puolisotilaallisten ja muiden joukkojen Etelä- ja Länsi-Darfurissa 25. ja 26. huhtikuuta 2005 siviileihin kohdistamat hyökkäykset, joista YK on raportoinut [5]; vaatii kaikkia osapuolia lopettamaan viipymättä väkivallan, konfliktit ja seksuaalisen väkivallan Darfurissa;

15. tuomitsee asuinsijoiltaan siirtymään joutuneiden leireillä Darfurissa tapahtuvan väkivallan, pelottelun ja häirinnän sekä sen, että eräitä kansainvälisiä valtiosta riippumattomia järjestöjä ei ole päästetty kyseisiin leireihin; vaatii, että kansainvälisille valtiosta riippumattomille järjestöille on taattava esteetön pääsy maan kaikille alueille, asuinsijoiltaan siirtymään joutuneiden leirit mukaan lukien;

16. tuomitsee Sudanin yhteiskunnallisen kehittämisen järjestön puheenjohtaja tohtori Adamin pidättämisen toistamiseen (vuonna 2004 hän oli pidätettynä seitsemän kuukautta) sekä hänen kollegansa Salimin ja autonkuljettaja Tahan pidätyksen; kehottaa Sudanin viranomaisia viipymättä vapauttamaan nämä kolme; vaatii, että Sudanin viranomaisten on paljastettava, missä tohtori Adam on pidätettynä, ja sallimaan hänen perheensä ja asianajajansa vierailun hänen luonaan;

17. kehottaa EU:ta painostamaan intensiivisesti Sudanin hallitusta, jotta tämä vapauttaa tohtori Adamin ja lopettaa häneen kohdistetun järjestelmällisen ahdistelun;

18. vaatii, että asuinsijoiltaan siirtymään joutuneiden henkilöiden palaamisen kotiseudulleen on perustuttava vapaaehtoisuuteen ja se on toteutettava turvallisesti ja suojatusti ja että kansainväliselle yhteisölle on tiedotettava etukäteen suunnitelmista siirtää asuinsijoiltaan lähtemään joutuneita;

19. kehottaa Sudanin hallitusta varmistamaan, että raiskauksen uhriksi joutuneet naiset voivat saada välitöntä hoitoa tapauksesta ilmoittamisen jälkeen ja että ryhdytään kaikkiin tarvittaviin toimiin poliisin koulutuksen syventämiseksi seksuaaliväkivaltaa ja sukupuolisuuteen perustuvaa väkivaltaa koskevien kysymysten osalta; pitää tässä mielessä myönteisenä raiskauksen ilmoittamista koskevien menettelyjen muuttamista (lomakkeen 8 täyttämisvaatimuksen poistaminen ja lääketieteellisissä tehtävissä toimivien valtioista riippumattomien järjestöjen oikeus luokitella itsensä hoitokeskuksiksi), josta sisäministeri ilmoitti valtuuskunnalle;

20. kehottaa kaikkia Sudanin konfliktin osapuolia pidättäytymään alle 18-vuotiaiden lapsisotilaiden värväämisestä ja käyttämisestä, ja kehottaa Sudanin viranomaisia suojelemaan pakolaislapsia ja erityisesti huoltajaa vailla olevia alaikäisiä lapsia;

21. tuomitsee Lord's Resistance Army -kapinallisryhmän toiminnan eteläisessä Sudanissa ja Ugandassa;

22. muistuttaa, että taloudellisen toiminnan elvyttämiseen olisi kiinnitettävä erityistä huomiota etenkin maatalouden alalla, mukaan lukien pienluottomahdollisuudet naisille; muistuttaa, että etenkin maan eteläosassa erityistä huomiota on kiinnitettävä lasten ja naisten terveyteen ja koulutukseen sekä yliopistoihin;

23. kehottaa komissiota varmistamaan, että 450 miljoonan euron tuki jaetaan asteittain ja mahdollisimman suuressa määrin humanitaaristen järjestöjen kautta; painottaa, että Sudanin hallitukselle olisi annettava mahdollisuus käyttää kyseisiä tukivaroja vain, mikäli rauhanponnistelut edistyvät merkittävästi Darfurissa, mukaan lukien väkivallan loppuminen kokonaan, kaikkien puolisotilaallisten joukkojen saattaminen tiukan valvonnan alle ja yhteistyöhön suostuminen Kansainvälisen rikostuomioistuimen kanssa rikosten tutkinnassa;

24. kehottaa jäsenvaltioita antamaan pikaista ja avokätistä apua Sudanissa ja Tšadissa käynnissä oleville humanitaarisille operaatioille, hajautettu yhteistyö mukaan lukien;

25. kehottaa Sudanin, Tšadin, Libyan ja Keski-Afrikan tasavallan hallituksia valvomaan tarkemmin pien-aseiden kauppaa alueella; kehottaa YK:n turvallisuusneuvostoa toteuttamaan kaikki tarvittavat toimet, joilla lopetetaan aseiden leviäminen Darfurin alueelle, ja harkitsemaan rajoitetusti pakotteiden määräämistä asianmukaisena välineenä, jolla asekauppa ja aseiden leviäminen kyseiselle alueelle voidaan lopettaa;

26. kehottaa Yhdysvaltoja tehostamaan sitoutumistaan konfliktin selvittämiseen ja rankaisemattomuuden lopettamiseen Darfurissa niiden maailmanlaajuista terrorismia koskeneiden keskustelujen jälkeen, jotka se kävi Sudanin hallituksen turvallisuus- ja tiedustelupalvelun johtajan kanssa;

27. kehottaa puhemiestä välittämään tämän päätöslauselman neuvostolle, komissiolle, Sudanin hallitukselle, Afrikan unionille, EU:n jäsenvaltioiden, Yhdysvaltain, Venäjän, Tšadin, Libyan, Eritrean, Egyptin ja Kiinan hallituksille, YK:n pääsihteerille sekä AKT:n ja EU:n yhteisen parlamentaarisen edustajakokouksen yhteispuheenjohtajille ja AKT-neuvostolle.

[1] Hyväksytyt tekstit, P6_TA(2004)0012.

[2] Alahuoneen kansainvälisen kehitysyhteistyökomitean raportti Darfurista, Sudanista: "The Responsibility to protect", viides istuntokertomus 2004—2005, osa I, s. 7, 16. maaliskuuta 2005.

[3] Mailman elintarvikeohjelman Internet-uutissivusto (http://www.wfp.org), 13. syyskuuta 2004.

[4] Darfuria käsittelevän kansainvälisen selvitysryhmän Yhdistyneiden Kansakuntien pääsihteerille laatima raportti, s. 62, 25. tammikuuta 2005.

[5] Yhdistyneiden Kansakuntien raportti Sudanin tilanteesta, 26. huhtikuuta 2005.

--------------------------------------------------